Presseorganisasjoner raser mot Duterte
– Du er ikke fritatt fra å bli drept selv om du er journalist, dersom du er en drittsekk, sa president Rodrigo Duterte på en pressekonferanse i hjembyen Davao tirsdag, i følge NTB. Uttalelsen er «frastøtende» og kan føre til at flere journalister blir drept, mener Filippinenes eget journalistforbund NUJP. Les også: Duterte erklærer seier – Han har i realiteten erklært at det er fritt fram å bringe mediene til taushet, både den enkelte journalist og institusjonen, kun basert på en antakelse om korrupsjon, skriver NUJP i en uttalelse. Filippinene regnes fra før av som ett av verdens farligste land for journalister. 176 journalister er drept de siste 30 årene, ifølge AFP. Bortføring: To pågrepet for bortføring på Filippinene Også den USA-baserte organisasjonen Committee to Protect Journalists er blant dem som fordømmer Dutertes uttalelser. – Det han har gjort med disse uansvarlige uttalelsene, er å gi sikkerhetsfolk retten til å drepe for handlinger de anser som ærekrenkelser, sier komiteens leder i Sørøst-Asia, Shawn Crispin. Den nyvalgte presidenten har en rekke ganger lovet at kriminelle skal drepes, da spesielt narkolangere, voldtektsmenn og drapsmenn. VG har tidligere omtalt den kontroversielle presidenten på bakgrunn av at han gjennom valgkampen lovet å drepe 100.000 kriminelle om han ble president. – Glem lovene om menneskerettigheter. Hvis jeg kommer til presidentpalasset vil jeg gjøre akkurat som jeg gjorde da jeg var borgermester. Dere som selger narkotika, kjeltringer og unnasluntrere, dere bør skjerpe dere, fordi jeg kommer til å drepe dere, talte Duerte til folkemengden på et valgmøte. Videre fulgte han opp med at han skulle dumpe de drepte i Manila Bay, og gjøre fisken i bukten feite med dem, skriver BBC.
Presseorganisasjoner verden over er sjokkert over at Filippinenes nye president mener det er helt greit å drepe det han kaller «korrupte journalister».